Die Pos | News | LUR sê munisipaliteit moet sake regruk
LUR sê munisipaliteit moet sake regruk
16 February 2018 l Ronél van Jaarsveld l Views: 120 l 29 days ago
Rob Tooley, provinsiale LUR vir tesourie, het raadslede van die Modimolle-Mookgophong-munisipaliteit tydens 'n raadsvergadering soos stout skoolkinders oor die kole gehaal.
Tooley het 'n gedeelte van die vergade-ring, wat op Woensdag 7 Februarie gehou is, bygewoon. Hy sou aanvanklik net 'n kort ruk bly, maar het gesê hy sien die raad kort leiding.
Hy het aan die raadslede en die bestuurders gesê indien hulle nie die munisipaliteit se geldsake vinnig regruk en beter diens begin lewer nie, hy sal sorg dat die munisipaliteit onder administrasie geplaas word. ('n Video hiervan is op Die Pos se Facebook-blad beskikbaar.)
Een van die onderwerpe wat bespreek is, is dat Marlene van Staden, burgemeester, nie verslae betyds voor vergaderings van die administrasie ontvang nie. Sy het gesê dit gee haar nie genoeg tyd om dit voor vergaderings te bestudeer nie. Sy het aan die raad gesê daar is tans vier uitstaande verslae.
Tooley het sy stuiwer in die armbeurs gegooi en gesê dit is die administratiewe afdeling se plig om verslae op te stel en weekliks aan die burgemeester te verskaf voordat die uitvoerende komitee vergader. "Die burgemeester se plig is polities. Sy moet na die verslae kyk en afleidings daaruit maak," het hy gesê.
Die dorp se agterstallige Eskom-rekening is ook bespreek, met raadslede wat bekommerd was dat Eskom weer met die proses gaan begin om die dorp se krag tydens spitstye af te sny.
OP Sebola, die munisipale bestuurder, het aan die raad gesê November se uitstaande geld is in Desember betaal, maar daar is steeds van Desember se skuld uitstaande. Hy het gesê die probleem is onder die tesourie en die departement van samewerkende regering en tradisionele sake (CoGHSTA) se aandag gebring.
Hulle hoop dat die munisipaliteit hulp vanuit dié oorde sal ontvang om die skuldlas te verlig.
Die laat betaling van die munisipaliteit se werkers is ook bespreek.
"Ons werkers het 'n vreeslike ding beleef. Die verantwoordelike beampte het erken dat hy uit sy foute geleer het — dit moenie herhaal word nie," het Rufus Mahoro, ANC-raadslid, gesê. Sebola het gesê dat alle inkomste wat van die 10de tot die 24ste van die maand ontvang word, opsy gesit word om salarisse mee te betaal.
Tooley, wat met tye vlot oorgeslaan het na Sepedi, het raadslede streng daaraan herinner dat hulle drie uitdagings het wat uit die weg geruim moet word, naamlik werkloosheid, ongelykheid en armoede. "Vergaderings gaan nie oor julle nie, dit gaan oor die mense en oor dienslewering."
Hy het gesê dat ego's en politiekery in die pad staan van dienslewering aan die inwoners. "Die munisipaliteit hoort in die intensiewesorgeenheid vol pype, want dit is glad nie gesond nie," het hy gesê. Hy het gedreig om die munisipaliteit onder administrasie te plaas indien hulle hulself nie regruk nie. "Al die munisipaliteite in die Waterberg is besig om te vou. Julle hét genoeg geld om te doen wat julle moet."
'n Mosie wat deur die DA voorgelê is, is deur die opposisie verwerp. Die mosie het voorgestel dat 'n ad hoc-komitee op die been gebring word wat bestaan uit die burgemeester, speaker, hoofsweep en die voorsitter van die finansiële komitee, asook die munisipale bestuurder en die waarnemende hoof- finansiële beampte. Die komitee sou elke Maandagoggend bymekaar kom en alle krediteure prioritiseer. Die doel hiervan was om seker te maak dat die vaste uitgawes soos salarisse, derde partye, Eskom en Magalies Water eerste betaal word. Die mosie stel ook voor dat die burgemeester elke oggend 'n bankstaat ontvang.
Tooley, het raadslede aangemoedig om ten gunste van die mosie te stem omdat dit sal help om die munisipaliteit se finansies te beheer. "Aanvaar dié mosie gesamentlik. Almal moet weet wat in die munisipaliteit se bankrekening aangaan," het hy gesê.
Die EFF het egter tydens die stemming opgestaan en uitgeloop en die ANC, wat toe die meerderheid in die raad gehad het, het daarteen gestem.
Mahoro het aan Die Pos gesê dat die ANC nie gekant is teen die mosie nie, maar dit graag eers sal wil bespreek. "Die gevegte tussen die verskillende partye het die vergadering in wanorde laat ontaard," het hy gesê.